钦定古今图书集成/明伦汇编/氏族典/第017卷 > 凌迪知万姓统谱 > 《杂编》
## 钦定古今图书集成/明伦汇编/氏族典/第017卷 > 凌迪知万姓统谱 > 《杂编》

古者别生分类，始有姓氏之书。尊世系，叙昭穆，则有
姓氏之官；源派有叙，秩秩可考。自谱牒久废，源流无
据，崛起草莽之夫，而求附圣明之后；生长要荒之族，
而僭紊帝出之裔，噫可叹矣！且五帝之相承，三王之
继禅，无非出于黄帝之后。考之史迁《世表》，“黄帝二世
而颛帝，三世而高辛，四世而帝尧，至舜则八世。”此帝
之世系出于黄帝明矣。骆明四世而禹，二十世而汤，
至武王则三十一世，此王之世系出于黄帝又明矣。
是虽史迁在汉世掌天官，能知谱牒之详，而亦帝王
盛世历历有官若书也。

世之执茫昧之说者曰“契生于卵”，后稷人迹世系无
可考也。泥五德之说者曰“高辛以水生木，夏禹以土
生金，世系之不必信也。”意稷、契之事，特《经传》欲示以
天命精微之意，五帝之说又特起于汉儒附会之私，
皆不可以实论也。秦起西戎，特一丑类，托于柏翳之
所出，若难信也，况吕政受命，寄身不常，而亦玷柏翳
之后可乎？汉起乡中，特一亭长，本于唐尧之所出，似
可疑也，况鄙哉！刘裕亦冒尧姓，而亦玷唐尧之后可
乎？曹魏之兴，肇于宦官曹腾，而以为曹叔振铎之裔，
夫何僭矧？嵩系养息，姓氏无考邪？唐祖之始，肇于陇
西北道，而谓出皋陶，夫何伪矧？以理为李，尤为不经
邪？甚者，晋敬瑭，西戎裔也，而改姓石氏，可乎？唐之克
用，朱邪族也，而冒姓李氏，可乎？呜呼！杜正伦求附于
城南诸杜，君子所鄙；郭崇韬哭子仪之墓，识者讥之。
况帝王正统，使丑类卑族混而无别，君子安得不辨
之哉！此无他，自秦以后，姓氏无书，毋怪乎裔夏贵贱之混也。